**Kārtība AS „Exigen Services Latvia” stipendijas piešķiršanai**

**Nr. 2-2014/RTUAF-252**

AS „Exigen Services Latvia” sadarbībā ar nodibinājumu „Rīgas Tehniskās universitātes Attīstības fonds” izsludina stipendiju piešķiršanas kārtību AS „Exigen Services Latvia” vārdā nosauktajai stipendijai ar mērķi veicināt un attīstīt kvalitatīvu speciālistu sagatavošanu informācijas tehnoloģiju jomā, atraisot un veicinot Latvijas augstskolu jauniešu un jauno zinātnieku radošās spējas, kā arī rūpējoties par to produktīvu izmantošanu un attīstības nodrošināšanu.

1. **Vispārīgie noteikumi.**
	1. Stipendiju konkursā var pieteikties bakalaura līmeņa 2. – 4. kursa studenti un maģistra līmeņa studenti ar labām un teicamām sekmēm (vidējā svērtā atzīme pēdējā sesijā nav zemāka par 7) šādās programmās:
* Rīgas Tehniskās universitātes Datorzinātnes un informācijas tehnoloģiju fakultātes Datorsistēmas un Informācijas tehnoloģija studiju programmu studenti;
* Latvijas Universitātes Datorikas fakultātes Datorzinātnes bakalaura studiju programmas un Datorzinātnes maģistra studiju programmas studenti;
* Latvijas Lauksaimniecības universitātes Informācijas tehnoloģiju fakultātes Informācijas tehnoloģijas un Datorvadība un datorzinātne studiju programmu studenti;
* Transporta un sakaru institūta Datorzinātņu un telekomunikāciju fakultātes Datozinātnes un informācijas tehnoloģijas programmas, kā arī Informāciju sistēmas vadības programmas studenti;
* Rēzeknes Augstskolas Inženieru fakultātes Programmēšanas inženieris profesionālās bakalaura studiju programmas un Datorsistēmas profesionālās maģistra studiju programmas studenti;
* Liepājas Universitātes Dabas un inženierzinātņu fakultātes Datorzinātnes un Informāciju tehnoloģijas pamatstudiju programmas un Informācijas tehnoloģiju augstākā līmeņa studiju programmas studenti.
	1. Konkursa kārtībā tiks piešķirtas 6 ikmēneša stipendijas 150 EUR vērtībā laika periodā no 2014. gada septembra līdz 2015. gada jūnijam, kopā 10 mēnešiem.
	2. Stipendijas tiek piešķirtas pa vienai katras augstākās izglītības iestādes studentiem.
1. **Pretendentam jāiesniedz:**
	1. Sekmju izraksts no pēdējā studiju semestra ar aprēķinātu vidējo svērto atzīmi.
	2. Motivācijas vēstule saņemt stipendiju.
	3. Dzīves apraksts (*Curriculum Vitae*);
2. Pretendentiem 2.punktā minētie dokumenti jāaugšupielādē un konkursa elektroniskā anketa jāaizpilda nodibinājuma „Rīgas Tehniskās universitātes Attīstības fonds” mājaslapā www.fonds.rtu.lv sadaļā „Stipendijas un balvas” pie „AS Exigen Services Latvia praktisko iemaņu veicināšanas stipendija” līdz 2014. gada 14. septembra plkst. 23:59.
3. **Kritēriji pretendentu vērtēšanai:**
	1. Studenta sekmes iepriekšējā studiju periodā (kritērija vērtība 0,5);
	2. Motivācijas vēstule un pieredze informācijas tehnoloģiju jomā (kritērija vērtība 0,5).
4. Stipendiju konkursa izvērtēšanas komisija vērtē dalībniekus balstoties uz 4.punktā minētajiem kritērijiem un to vērtības koeficientiem.
5. **Stipendiju konkursa izvērtēšanas komisija:**
	1. Komisijas priekšsēdētājs AS „Exigen Services Latvia” pārstāvis
	2. Komisijas priekšsēdētāja vietnieks RTU Attīstības fonda pārstāvis
	3. Komisijas loceklis RTU Attīstības fonda pārstāvis

1. **Citi noteikumi**
	1. Stipendiātiem ir pienākums pēc 2014./2015. m. g. ziemas eksāmenu sesijas, bet ne vēlāk kā līdz 2015. gada 20. februārim, iesniegt sekmju izrakstu nosūtot to uz fonds@rtu.lv.
	2. Stipendijas izmaksa pavasara semestrī tiek turpināta, ja stipendiātam nav akadēmisko parādu un viņa vidējā svērtā atzīme ziemas sesijā ir vismaz 7 balles. Pretējā gadījumā stipendijas izmaksa tiek pārtraukta un to piešķir ranga sarakstā esošajam nākamajam pretendentam no pavasara semestra sākuma līdz mācību gada beigām, kopā 5 mēnešus.
	3. Stipendiātiem ir pienākums kopumā veicināt Latvijas augstāko izglītības iestāžu un to atbalstītāju labo slavu, kā arī pēc AS „Exigen Services Latvia” vai RTU Attīstības fonda uzaicinājuma vismaz vienu dienu stipendijas saņemšanas periodā iesaistīties sabiedriskā labuma aktivitātēs vai minēto organizāciju rīkotajos pasākumos.
	4. Kārtība stipendijas piešķiršanai izdota saskaņā ar nodibinājuma „Rīgas Tehniskās universitātes Attīstības fonds” nolikumu „Par sasniegumiem studijās” Nr. RTUAF-252.

Rīgā, 2014. gada 28. augustā

Nodibinājuma

„Rīgas Tehniskās universitātes

Attīstības fonds” izpilddirektors Artūrs Zeps